ฟินันซ่าลุยหุ้นชูทริกเกอร์3เดือนกำไร3%
บลจ.ฟินันซ่า เปิดตัวกองทุนใหม่ลงทุนหุ้นไทย เป้ากำไร 5% ภายใน 3 เดือน เปิดขายวันนี้-13 ต.ค.
7 ต.ค. 2553

บลจ.ฟินันซ่า เปิดตัวกองทุนใหม่ลงทุนหุ้นไทย เป้ากำไร 5% ภายใน 3 เดือน เปิดขายวันนี้-13 ต.ค. 
นายธีรพันธุ์  จิตตาลาน ประธานเจ้าหน้าที่บริหารและกรรมการบริหาร บริษัทหลักทรัพย์จัดการกองทุน (บลจ.) ฟินันซ่า กล่าวว่า บลจ.ฟินันซ่า จะเสนอขายกองทุนใหม่ "กองทุนเปิดฟินันซ่า สตาร์ ทริกเกอร์ 5" (FAM ST5) เพื่อตอบสนองความต้องการของผู้ลงทุนที่เล็งเห็นโอกาสที่ดีในการลงทุนในตราสารแห่งทุนในประเทศ โดยมีเป้าหมาย 3 เดือนในการสร้างผลตอบแทนจากการลงทุนไม่ต่ำกว่า 5% แล้วแต่กรณีใดจะเกิดก่อน  โดยจะเสนอขายครั้งแรกระหว่างวันที่  7-13 ต.ค.53 
อย่างไรก็ตามมองว่าตลาดหุ้นไทยยังสามารถปรับตัวเพิ่มขึ้นต่อเนื่องจนถึงสิ้นปี จากการที่นักลงทุนคาดการณ์ว่าเศรษฐกิจเอเชียจะเติบโตสูงกว่าเศรษฐกิจอเมริกาและยุโรป  ทำให้มีเม็ดเงินมาลงทุนในหุ้นไทยเพิ่มมากขึ้น และจากมาตรการอัดฉีดเงินเพิ่มเติมจากธนาคารกลางสหรัฐเพื่อพยุงเศรษฐกิจ คาดว่าจะทำให้ค่าเงินฌหรียญสหรัฐอ่อนค่าลง ทำให้ส่งผลดีต่อราคาสินค้าโภคภัณฑ์ที่จะเพิ่มขึ้น ซึ่งตลาดหุ้นไทยจะได้รับประโยชน์ เนื่องจากมีสัดส่วนหุ้นที่อิงกับสินค้า โภคภัณฑ์อยู่ในระดับสูง และตัวเลขเศรษฐกิจของประเทศไทยยังคงแข็งแกร่งจนถึงสิ้นปี 
บลจ.ฟินันซ่า จึงเล็งเห็นโอกาสที่จะออกกองทุน FAM ST5 เพื่อมารองรับสถานการณ์ของตลาดดังกล่าว โดยกองทุน FAM ST5 เน้นลงทุนในตราสารแห่งทุนที่ออกโดยบริษัทซึ่งจดทะเบียนในตลาดหลักทรัพย์แห่งประเทศไทยที่มีแนวโน้มว่าจะได้รับประโยชน์จากการไหลเข้าของเงินลงทุนจากต่างประเทศ หรือตราสารแห่งทุนที่ปรับตัวขึ้นน้อยกว่าดัชนีตลาดหลักทรัพย์แห่งประเทศไทยในช่วงที่ผ่านมา โดยกลุ่มธุรกิจพลังงาน และธุรกิจธนาคาร เป็นกลุ่มที่น่าสนใจในการลงทุนครั้งนี้ เนื่องจากหุ้นกลุ่มพลังงานของประเทศไทยยังมีอัตราส่วนพี/อี อยู่ที่ 13.8 เท่า ซึ่งต่ำกว่าค่าเฉลี่ยของหุ้นพลังงานในภูมิภาคเอเซียแปซิฟิก (ไม่รวมญี่ปุ่น) ซึ่งอยู่ที่ 14.7 เท่า นอกจากนี้ยังส่งผลดีต่อการปล่อยสินเชื่อของธุรกิจธนาคารที่จะมีผลตามมาจากมาตราการพยุงเศรษฐกิจดังกล่าวอีกด้วย 
อย่างไรก็ตามนักลงทุนสามารถลงทุนขั้นต่ำเพียง 2,000 บาท ราคา 10 บาทต่อหน่วยลงทุน ลูกค้าที่เป็นบุคคลธรรมดาไม่ต้องเสียภาษีจากผลตอบแทนที่ได้รับ